Primarul municipiului Onești, Laurențiu Neghină, va rămâne pentru a doua oară fără funcție în urma unei decizii definitive de incompatibilitate.
Curtea Supremă a respins, azi, recursul făcut de Neghină împotriva deciziei Curții de Apel Bacău care, în 2022, a confirmat decizia de incompatibilitate emisă în 2016 de Agenția Națională de Integritate (ANI), scrie Ziarul de Bacău.
"Respinge recursul formulat de reclamantul Neghină Victor Laurenţiu împotriva sentinţei nr. 85/2022 din 23 septembrie 2022 a Curţii de Apel Bacău – Secţia a II-a Civilă, de Contencios Administrativ şi Fiscal, ca nefondat. Definitivă. Pronunţată astăzi, 26 martie 2024, prin punerea soluţiei la dispoziţia părţilor prin mijlocirea grefei instanţei."
Potrivit legii, prefectul județului Bacău urmează să constate încetarea mandatului de primar al municipiului Onești a lui Laurențiu Neghină, fiind pentru a doua oară când edilul este demis din cauza incompatibilităților.
Decizia Curții Supreme vine la câteva zile după ce Laurențiu Neghină a anunțat oficial că va candida pentru un nou mandat din partea PSD. În funcție de conținutul motivării sentinței, se va ști dacă Neghină mai are sau nu voie să candideze la vreo funcție publică.